Urmareste Modifică dimensiunea fontului: Play

Timişoara, 18 mai /Agerpres/ - PNL trebuie să îşi mute mesajul de la cel pe justiţie la cel economic, fără a renunţa la primul, întrucât în acest segment liberalii au mai multe de spus, a declarat joi, la Timişoara, Cristian Buşoi, candidat pentru funcţia de preşedinte al partidului.



''Cred că PNL trebuie să îşi mute accentul şi greutatea în comunicarea publică de la mesajele pe justiţie către mesajul economic. Trebuie să respectăm mesajul economic, acolo unde PNL are foarte multe lucruri de spus. Justiţia trebuie să rămână un mesaj de atac împotriva PSD, de diferenţiere faţă de PSD, pentru că lucrurile sunt diferite şi ca raportare, calitate umană şi ca principii pe care noi le susţinem. Nu abandonăm ceea ce am susţinut până acum. Mesajul principal şi concentrarea PNL trebuie să fie pe economie, pe a răspunde cu soluţii concrete la problemele zilnice ale românilor. Aici trebuie să venim cu lucruri foarte clare, să venim cu un mediu de afaceri mai atractiv pentru investiţii'', a afirmat Cristian Buşoi, într-o conferinţă de presă.



Candidatul la şefia PNL a spus că dacă moţiunea sa va fi adoptată prin vot la Congresul PNL, partidul va susţine o scădere a cotei unice de impozitare, strict pe venituri şi salarii, nu la TVA, opinând că PNL trebuie să susţină atragerea de investiţii şi crearea de noi locuri de muncă, inclusiv prin scutirea de contribuţii pentru acele investiţii care creează un anume număr minim de locuri de muncă ce se păstrează pe o perioadă de timp rezonabilă.



Cristian Buşoi consideră că PNL trebuie să vină cu măsuri proactive de trecere a salariaţilor din mediul bugetar în cel privat, unde se produce prioritar plusvaloarea în economie şi unde este nevoie de mai mare de forţă de muncă implicată şi calificată.



În altă ordine de idei, Buşoi militează pentru construirea de către PNL, "cu mai mult curaj şi hotărâre", a unei identităţi mai clare de partid de centru-dreapta ''care are măsuri foarte concrete pentru cei care privesc cu speranţă şi încredere la PNL şi o poziţie responsabilă împotriva populismului PSD, mai ales în domeniile în care expertiza şi credibilitatea partidului sunt mult mai mari decât cele ale PSD''.



El a punctat şi faptul că dacă PNL nu va reuşi să întindă o punte către electoratul de dreapta, ''care este dinamic, pretenţios şi în bună parte tânăr, care vrea să-şi facă o viaţă mai bună în România (...), care aşteaptă mai mult de la politicieni şi de la administraţie, care aşteaptă mai multă transparenţă şi corectitudine, cinste, implicare şi eficienţă'' şi să şi-l atragă alături, va fi "foarte complicat" să învingă PSD, mai ales la alegerile prezidenţiale.



"Iar dacă PSD pune mâna şi pe funcţia de preşedinte al României, atunci ţara se va afla într-o situaţie foarte dificilă şi drumul proeuropean, atlantist de consolidare a democraţiei va fi pus în pericol iar PNL nu va mai conta'', a apreciat Cristian Buşoi.



Cristian Buşoi i-a sugerat preşedintelui PNL Timiş, Nicolae Robu, să se gândească la o funcţie pe care să o ocupe în viitoarea conducere a formaţiunii dacă el va câştiga şefia partidului, propunându-i fotoliul de prim-vicepreşedinte, propunere acceptată de liderul liberalilor timişeni. AGERPRES/(A-autor: Otilia Halunga,editor: Antonia Niţă)